SKRIFTLIG FORESPØRGSEL E-2860/00

af Antonios Trakatellis (PPE-DE) og Ioannis Marínos (PPE-DE) til Kommissionen

(14. september 2000)

Om: Manipulering og statsindgreb på Athens fondsbørs misbrug af offentlige midler

Ifølge forlydender i den græske presse, som hidtil er forblevet ubesvarede, samt ifølge den rapport, der er fremlagt af et højtstående medlem af oppositionen, på grundlag af hvilken statsanklageren ved Grækenlands højesteret har beordret indledningen af en retsundersøgelse, har den offentlige børshandler (DEKA) og visse statskontrollerede kreditorganer forud for valget den 9. april 2000 foretaget indgreb på Athens fondsbørs med henblik på at påvirke valgets udfald. Ovennævnte statsorganer har i flere dage opkøbt offentlige virksomheders aktier for kunstigt forud for valget at støtte kurserne, og dernæst sælge dem til lavere priser til skade både for skatteborgere og de pågældende virksomheders aktionærer.

1. Udgør disse handlinger, og navnlig DEKA's deltagelse med det formål at påvirke børspriserne på Athens fondsbørs ikke et forsøg på manipulering af børsen, som er i modstrid med ånden i henstilling 77/534/EØF(1) om europæiske etiske regler vedrørende handel med værdipapirer?

2. I og med at bestyrelserne for ovennævnte selskab og andre organer er udnævnt af regeringen, som dikterer deres investeringspolitik, er det da ikke i dette tilfælde et indgreb i konkurrencen, samt ligeledes en fordrejning af den frie bevægelighed for aktier og børspapirer?

3. Hvilke foranstaltninger agter Kommissionen at træffe i denne forbindelse? Agter den i fremtiden at hindre sådanne situationer inden for de områder, der er omfatter i det direktivforslag, der er under udarbejdelse, mod manipulering af markederne, som ifølge handlingsprogrammet om kreditorganer (midlertidig beretning af 1999) skulle forelægges inden udgangen af år 2000?

(1) EFT L 212 af 20.8.1977, s. 37.

Svar afgivet på Kommissionens vegne af Frederik Bolkestein

(24. oktober 2000)

Med henblik på etablering af et fælles europæisk marked for kapital og værdipapirer er der vedtaget en række direktiver til harmonisering af de enkelte landes lovgivning på værdipapirområdet. Der er dog endnu ikke på fællesskabsplan opnået enighed om nogen bestemmelser, der drejer sig om bekæmpelse af manipulering af markederne.

Direktiv 89/592/EØF af 13. november 1989 om samordning af retsforskrifterne vedrørende insider-handel(1) er begrænset til at forebygge misbrug af insiderviden. Andre direktiver, der drejer sig om beskyttelse af markeder og investorer, er Rådets direktiv 79/279/EØF af 5. marts 1979 om samordning af betingelserne for værdipapirers optagelse til officiel notering på en fondsbørs(2), Rådets direktiv 80/390/EØF af 17. marts 1980 om samordning af kravene ved udarbejdelse af, kontrol med og udsendelse af det prospekt, der skal offentliggøres med henblik på optagelse af værdipapirer til officiel notering på en fondsbørs(3) og Rådets direktiv 93/22/EØF af 10. maj 1993 om investeringsservice i forbindelse med værdipapirer(4).

Ingen af disse direktiver giver Kommissionen nogen beføjelser på området for bekæmpelse af manipulering af markederne.

Kommissionens henstilling 77/534/EØF af 25. juli 1977 om europæiske etiske regler vedrørende handel med værdipapirer(5) henstiller blot til medlemsstaterne, at de fører tilsyn med overholdelsen af en række principper, som allerede i vid udstrækning efterleves. I del IV, punkt 13, i henstillingen fastslås det, at I forbindelse med fastlæggelsen af de europæiske etiske regler i form af en henstilling til medlemsstaterne gør Kommissionen sig helt klart, at henstillingen ikke binder medlemsstaterne med hensyn til de resultater, der skal opnås.

Derfor har Kommissionen ikke nogen beføjelser til at gribe ind i tilfælde af en mistanke om markedsmanipulation. Beføjelserne til at spore, efterforske og straffe markedsmanipulation er helt og holdent overladt til de nationale myndigheder. Markedsmanipulation er forbudt og straffes i de fleste medlemsstater i henhold til national lovgivning. I henhold til græsk lovgivning er prismanipulation ved hjælp af visse former for praksis forbudt, og de nationale myndigheder kan iværksætte administrative og strafferetlige sanktioner.

I handlingsplanen for etablering af en ramme for de finansielle markeder hedder det, at Kommissionen ved udgangen af år 2000 agter at fremlægge et forslag til direktiv om bekæmpelse af markedsmanipulation. Kommissionen er i færd med at udarbejde et sådant forslag. Formålet hermed er at sikre de europæiske finansielle markeders integritet, at indføre fælles normer overalt i Europa og at styrke investorernes tillid til disse markeder. Kommissionens forslag kommer til at rumme fælles europæiske normer til imødegåelse af markedsmanipulation, der skal finde anvendelse på alle fysiske og juridiske personer såvel som på statsmagten.

(1) EFT L 334 af 18.11.1989.

(2) EFT L 66 af 16.3.1979.

(3) EFT L 100 af 17.4.1980.

(4) EFT L 141 af 11.6.1993.

(5) EFT L 212 af 20.8.1977.